
Αγαπητοί σύνεδροι, 
Το θέμα της διαχείρισης των στερεών αποβλήτων και η ανακύκλωση αποτελούν ίσως το κρισιμότερο ζήτημα περιβαλλοντικής ευθύνης για το κάθε πολίτη, για τις οργανώσεις της κοινωνίας των πολιτών, για μας ως αυτοδιοίκηση στα πλαίσια της θεσμικής μας ευθύνης και λειτουργίας και κυρίως του ίδιου του κράτους που διαμορφώνει το θεσμικό χρηματοδοτικό και οργανωτικό πλαίσιο διαχείρισης. 

Οι Δήμοι της χώρας και οι φορείς τους έχουν την ευθύνη για (2) κύριες και βασικές λειτουργίες στο όλο σύστημα  της διαχείρισης των στερεών αποβλήτων. 

Η πρώτη βασική λειτουργία αφορά την οργάνωση της διαχείρισης των αστικών στερεών αποβλήτων στο επίπεδο της χωρικής ενότητας κάθε Δήμου. 

Στο επίπεδο της κατοικίας, στο επίπεδο των επιχειρηματικών δραστηριοτήτων σε κάθε άλλη δραστηριότητα στη πόλη και στο χωριό, στο κέντρο και στη γειτονιά. 

Στο επίπεδο αυτό οι Δήμοι της χώρας οργανώνουν τη διαχείριση, συνεργάζονται με τα συστήματα ανακύκλωσης συμβάλλουν με την ενημέρωση και την ευαισθητοποίηση των πολιτών στο να έχουμε καθαρές πόλεις και χωριά. 

Μέσα σ’ ένα εξαιρετικά δυσμενές οικονομικό περιβάλλον είναι διαρκής η προσπάθεια των Δήμων με πενιχρά μέσα πολλές φορές να μεγιστοποιήσουν το αποτέλεσμα χωρίς να επιβαρύνουν, μετακυλήσουν το κόστος αυτό στους Δημότες και τις οικονομικές δραστηριότητες της περιοχής. 

Η δεύτερη βασική λειτουργία αφορά την οργάνωση της τελικής διαχείρισης των αστικών στερεών αποβλήτων μέσω των ΦΟΔΣΑ με τη δημιουργία εγκαταστάσεων συγκέντρωσης (ΣΜΑ) επεξεργασίας (ΚΔΑΥ) και τελικής διάθεσης σε ΧΥΤΥ. Με βάση το άρθρο 104 του Ν. 3852/2010 του νόμου δηλαδή του Καλλικράτη προβλέπεται η συγχώνευση όλων των ΦΟΔΣΑ σ’ ένα ενιαίο φορέα ανά Περιφέρεια. 

Η διαδικασία αυτή είναι σε εξέλιξη και με βάση τη παράταση που έχει δοθεί θα πρέπει να έχει ολοκληρωθεί στις 31/12/2013.

Σταθερή θέση της ΚΕΔΕ αποτελεί η εφαρμογή του άρθρου αυτού και των κανονιστικών διατάξεων που το εξειδικεύουν ώστε να έχουμε ισχυρούς και βιώσιμους φορείς διαχείρισης σε κάθε περιφέρεια.

Ζητάμε όμως τη σταθερή βούληση της κυβέρνησης για τη δυνατότητα να επιλέξουν οι ίδιοι οι φορείς της αυτοδιοίκησης τη νομική μορφή και την οργάνωση των φορέων διαχείρισης και τη παράλληλη τεχνική και οικονομική στήριξή τους όπως είχε αποφασιστεί στις 30/4/2012 με τη χρηματοδότηση σχετικής προγραμματικής σύμβασης ύψους 950.000 ευρώ. 

Κρίσιμο ζήτημα για την αυτοδιοίκηση και τους φορείς διαχείρισης αποτελεί η αναμενόμενη εφαρμογή της οδηγίας 2008/98 και 2008/99 που κυρώθηκαν με το νόμο 4042/12 για τη ποινική προστασία του περιβάλλοντος. 

Με το νόμο αυτό προβλέπεται η επιβολή τέλους ταφής από 1/1/2014 κάτι το οποίο αν εφαρμοστεί σύμφωνα με τις προβλέψεις θα δημιουργήσει ένα εκρηκτικό πρόβλημα για τους φορείς διαχείρισης, για τους Δήμους και για τους δημότες καθώς θα τους επιβαρύνει με ένα δυσβάσταχτο κόστος σε μία εξαιρετικά δύσκολη οικονομική συγκυρία. 

Γιατί χωρίς να παραβλέπουμε και τις δικές μας ευθύνες ως Αυτοδιοίκηση δε μπορούμε να δεχθούμε η όλη ευθύνη να μεταφέρεται σε μας εξαιτίας μίας κυβερνητικής διαχρονικά ολιγωρίας ν’ αντιμετωπίσει θεσμικά, διοικητικά και γραφειοκρατικά εμπόδια που διαιώνισαν καταστάσεις ανεξέλεγκτης διάθεσης, που ανέχθηκαν την μη εφαρμογή των εγκεκριμένων περιφερειακών σχεδιασμών και που δεν εφάρμοσαν διατάξεις και υποχρεώσεις της χώρας και του κράτους για χάριν πολιτικών και εκλογικών σκοπιμοτήτων. 

Για τους λόγους αυτούς και λόγω της εξαιρετικής δυσμενούς οικονομικής συγκυρίας ζητάμε τη χρονική αναστολή εφαρμογής των διατάξεων αυτών. Ένα ζήτημα που είναι θέμα πολιτικής βούλησης και διαπραγμάτευσης με την Ευρωπαϊκή Ένωση. 

Πέραν τούτου ως ΚΕΔΕ και ως Επιτροπή Περιβάλλοντος ειδικότερα έχουμε δώσει ιδιαίτερο βάρος στο θέμα της διαχείρισης των Αστικών Στερεών Αποβλήτων με διαμόρφωση συγκεκριμένων θέσεων με ψηφίσματα τα συνέδρια μας και με υπομνήματα στους αρμόδιους υπουργούς έχουμε προτείνει συγκεκριμένα: 

i. Τον Ολοκληρωμένο εθνικό και περιφερειακό σχεδιασμό και όχι αποσπασματικό με υιοθέτηση της αρχής «ο ρυπαίνων πληρώνει», εξάντληση του κοινωνικού και επιστημονικού διαλόγου.

ii. Τον Αυστηρό σχεδιασμό για τη διαχείριση των ειδικών αποβλήτων με τη χωροθέτηση και δημιουργία ΧΥΤΕΑ και λοιπών εγκαταστάσεων. 

iii. Την επαναξιολόγηση των συστημάτων ανακύκλωσης, αυστηρότερος έλεγχος σε σχέση με τους επιδιωκόμενους στόχους και τη κάλυψη των αναγκών όλης της επικράτειας, σχεδιασμό και εφαρμογή προγράμματος ευαισθητοποίησης και περιβαλλοντικής εκπαίδευσης. 

iv. Τη δημιουργία ενός οδικού χάρτη μετάβασης στη νέα μορφή οργάνωσης των ΦΟΔΣΑ, με παράλληλη οριζόντια υποστήριξη των νέων φορέων για τη νέα πολιτική διαχείρισης ΑΣΑ – Υπηρεσίες (Help Desk) – Χρηματοδότηση μέσω του Ε.Π. Διοικητική Μεταρρύθμιση.

v. Τη διαμόρφωση κατάλληλων εργαλείων και μεθόδων διαχείρισης ΑΣΑ, κοστολόγησης και μεθοδολογίας υλοποίησης κύριων και συμπληρωματικών έργων διαχείρισης, καθώς και πιλοτικές εφαρμογές έξυπνων εργαλείων κοστολόγησης και διαχείρισης ΑΣΑ (έξυπνοι κάδοι)

vi. Τον ειδικό σχεδιασμό για το νησιωτικό χώρο στο πλαίσιο εκπόνησης και εφαρμογής δημοτικών και διαδημοτικών σχεδίων ολοκληρωμένης διαχείρισης αποβλήτων 

vii. Το νέο σχεδιασμό ΠΕΣΔΑ, που θα εξαντλεί τον κοινωνικό και επιστημονικό διάλογο, θα πρέπει να συνοδευθεί και να θωρακιστεί με διαδικασίες fast track στην υλοποίηση του (ειδικά στα θέματα χωροθέτησης των εγκαταστάσεων)

Μ’ αυτές τις απλές αλλά και συγκεκριμένες θέσεις και προτάσεις είμαστε εδώ σήμερα για ν’ ακούσουμε τις απόψεις όλων των φορέων που με τον ένα ή τον άλλο τρόπο εμπλέκονται στο ζήτημα των στερεών αποβλήτων να μας δώσουν τη δική τους προστιθέμενη γνώση και μέσα από ένα γόνιμο διάλογο να σχεδιάσουμε όλοι μαζί μία καλύτερη περιβαλλοντικά και κοινωνική πολιτική διαχείρισης των στερεών αποβλήτων. 

